## El Consell adjudica d’emergència el servici d’atenció integral per a la gestió del Centre d’Atenció Temporal d’Emergències a Burjassot

*** El centre disposa de 98 places i és gestionat per Creu Roja Espanyola, entitat adjudicatària per un termini d’execució inicial d’un any
* La posada en marxa del CATE de Burjassot respon a la necessitat d’actuar de manera immediata davant els efectes de la DANA**

El Consell ha pres nota de l’adjudicació d’emergència del contracte del servici d’acolliment integral a les persones afectades per la DANA per a la gestió del Centre d’Atenció Temporal d’Emergència (CATE) ‘Hogar Sequera’ de Burjassot.

A través de la Vicepresidència Primera i Conselleria de Servicis Socials, Igualtat i Vivenda, s’ha posat en marxa de manera urgent este CATE amb l’objectiu de proporcionar atenció completa a les persones greument afectades per la DANA d’octubre de 2024.

El centre disposa d’una capacitat de 98 places i és gestionat per Creu Roja Espanyola, que ha sigut l’entitat adjudicatària del contracte d’emergència per un import de 2.605.658,38 euros i amb un termini d’execució inicial d’un any. S’atendran necessitats bàsiques com alimentació, allotjament i suport social per a les persones residents en el centre.

La posada en marxa del CATE de Burjassot, de manera urgent el 8 de novembre 2024, respon a la necessitat d’actuar de manera immediata davant els esdeveniments ocorreguts després del pas de la DANA. Un gran nombre de persones es van vore greument afectades amb la pèrdua de les necessitats bàsiques, alimentació, estris, atenció social i allotjament. La situació ha provocat l’existència de nombroses vivendes inhabitables i una població en condicions d’alta vulnerabilitat.

L’actuació d’emergència, autoritzada el 8 de novembre de 2024, està emmarcada en les competències de la Generalitat en matèria de servicis socials, i busca garantir recursos i mesures adequades davant esta mena de situacions. Amb esta iniciativa, la Generalitat reafirma el seu compromís amb la protecció i recuperació dels municipis i persones afectades per emergències climàtiques.

Fecha: 26/11/2024